全州南城
作者：馮岵
朝代：宋

paragraphs: 全州城南何壯觀，石崖爲趾江爲濠。
凌落渡江騎馬去，空濛瘴霧漫綈袍。
邐迤過灘水，小艇浮桐槽。
半渡急雨雪，舟師失飛篙。
雨飛山路水如注，石齒犖确森戈刀。
馬蹄轉側不得過，有力如虎空皮毛。
地窮路盡處，橫絕青山高。
褰衣扶杖躡天險，十步九顧愁猿猱。
長沙頓伏幾百折，背膂菌蠢盤鯨鰲。
馬瘦人力倦，野闊風怒號。
薄暮投宿驅濕厲，析薪爨鼎燒村醪。
一杯酸澀不可嚥，平原督郵羞兒曹。
我行湖湘歷八郡，政欲閲實寧辭勞。
才疏病懶事多廢，南山何日接蓬蒿。
清風明月共三友，山猿野鶴來二豪。
一江春水澄葡萄，蘆花萬頃眠漁舠。